# FAQ om GDPR og håndtering af testresultater

## Er folkehøjskolen dataansvarlige for behandlingen af oplysninger om testresultater i forbindelse med selvpodning?

* + Folkehøjskolen er dataansvarlige for behandling af personoplysninger om resultaterne af test for corona ved selvpodning, når de behandler de personoplysninger, som de registrerer i forbindelse med selvpodning under supervision. Dette gælder både, når folkehøjskolen selv ansætter en supervisor til at foretage podningen, og i de tilfælde, hvor folkehøjskolen ansætter en supervisor fra et vikarbureau.

## Skal folkehøjskolen have en databehandleraftale med Sundhedsstyrelsen om SEI-systemet?

* + Nej. Folkehøjskolen skal ikke have en databehandleraftale med Sundhedsdatastyrelsen, da der er tale om videregivelser til en ny dataansvarlig.
* **Skal folkehøjskolen indgå en databehandleraftale med poderen, hvis poderen er medarbejder på folkehøjskolen?** 
  + Nej. Der skal ikke indgås en databehandleraftale, da der er tale om et ansættelsesforhold.
  + Folkehøjskolen skal sikre, at poderen har skrevet under på at være oplyst om sin tavshedspligt og er instrueret om folkehøjskolens generelle informationssikkerhedspolitikker og retningslinjer for beskyttelse af persondata.
* **Får folkehøjskolen udleveret ark, hvor elever og ansatte kan nedskrive testsvar?** 
  + Kulturministeriet udarbejder et eksempel på, hvordan et registreringsark kan se ud, men det vil være op til folkehøjskolen, hvordan de indberetter testresultaterne til Sundhedsdatastyrelsen.
* **Hvilke regler for samtykke gælder for hhv. elever og ansatte?** 
  + Elever og ansatte skal give et informeret samtykke til at lade sig teste. Såfremt en elev eller ansat deltager i selvpodningen, vil dette blive anset som tilstrækkeligt samtykke.
  + Samtykke til at lade sig teste er et samtykke efter sundhedslovgivningen og skal ikke forveksles med et samtykke til at behandle personoplysninger.
* **Hvad er hjemlen til behandling af personoplysninger, herunder testresultaterne?** 
  + Der er hjemmel til folkehøjskolens behandling af personoplysninger, herunder testresultater, i databeskyttelsesforordningens artikel 6, stk. 1, litra e, artikel 9, stk. 2, litra g samt databeskyttelseslovens § 7, stk. 4. For så vidt angår private institutioner er der hjemmel til behandlingen af personoplysninger i artikel 6, stk. 1, litra f.
  + Det skal særligt ses i lyset af, at behandlingen af disse oplysninger er nødvendig for at udføre den myndighedsopgave, som folkehøjskoler bliver pålagt i den *bekendtgørelse om restriktioner for skoler og uddannelsesinstitutioner på Kulturministeriets område i forbindelse med håndtering af covid-19,* som forventes udstedt af kulturministeren til ikrafttræden den 6. april 2021.
* **Hvordan kan folkehøjskolen leve op til databeskyttelsesforordningens regler om oplysningspligten?** 
  + Folkehøjskolerne skal én gang inden testningen give den enkelte elev eller ansatte informationer om behandling af personoplysninger i overensstemmelse med databeskyttelsesforordningens artikel 13.
  + Dette kan gøres ved at udlevere et informationsbrev forud for testningen eller ved at sende en mail til eleverne med informationer om behandlingen af personoplysninger.
  + Kulturministeriet har udarbejdet en skabelon til oplysningspligten som er sendt til folkehøjskolen.
* **Skal der laves en risikovurdering for behandling af personoplysninger i forbindelse med håndtering af testresultater?** 
  + Folkehøjskolen skal håndtere testresultater med samme fortrolighed, som når folkehøjskolen normalt behandler følsomme personoplysninger.
  + Gennemførelse af testning på folkehøjskolen og indberetning af testresultater skal ske under iagttagelse af folkehøjskolens generelle informationssikkerhedspolitikker og retningslinjer for beskyttelse af persondata.
  + Der er således ikke behov for en særskilt risikovurdering. Dog skal folkehøjskolen løbende genvurdere sine informationssikkerhedspolitikker og retningslinjer – i samarbejde med dens eventuelle databeskyttelsesrådgiver.
* **Skal folkehøjskolen udarbejde en fortegnelse for personoplysningsbehandlingen?** 
  + Folkehøjskolen skal generelt føre en fortegnelse over sine behandlingsaktiviteter, jf. databeskyttelsesforordningens artikel 30.
  + Denne fortegnelse skal blandt andet indeholde oplysninger om, hvordan man generelt håndterer personoplysninger, herunder helbredsoplysninger.
  + Det er ikke nødvendigt med en særskilt fortegnelse, der relaterer sig til håndtering af testoplysninger.
* **Hvor længe skal personoplysninger om testresultaterne opbevares?** 
  + Personoplysninger om testresultaterne skal slettes/bortskaffes, så snart de er indberettet til Sundhedsdatastyrelsen.
* **Må folkehøjskolen kræve, at eksterne podere underretter folkehøjskolen om eventuelt positive testresultater uden samtykke fra eleven eller den ansatte?**
  + Et positivt testresultat er en følsom personoplysning.
  + Der skal derfor være hjemmel til en videregivelse af en sådan følsom personoplysning fra leverandøren (poderen) til folkehøjskolen i databeskyttelsesforordningens artikel 9, stk. 2, litra i (samfundsinteresse på folkesundhedsområdet).
  + Bestemmelsen kræver, at behandlingen skal være nødvendig for at udføre en opgave, der udspringer af national lov.
  + Folkehøjskolen har alene pligt til at føre kontrol med, om eleverne kan fremvise en negativ coronatest.
  + Folkehøjskolen er ikke og forventes ikke at blive pålagt at foretage smitteopsporing.
  + Der er derfor ikke hjemmel til at kræve, at eksterne podere underretter folkehøjskolen om positive testresultater uden samtykke fra den, der er testet.